CELEX: C2005/271/31
Language: el
Date: 2005-10-29 00:00:00
Title: Υπόθεση C-330/05: Αίτηση για την έκδοση προδικαστικής αποφάσεως που υπέβαλε το Hovrätten för Övre Norrland, με απόφαση της 22ας Αυγούστου 2005, στην υπόθεση Fredrik Granberg κατά Åklagare

29.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 271/17
            
         Αίτηση για την έκδοση προδικαστικής αποφάσεως που υπέβαλε το Hovrätten för Övre Norrland, με απόφαση της 22ας Αυγούστου 2005, στην υπόθεση Fredrik Granberg κατά Åklagare
   (Υπόθεση C-330/05)
   (2005/C 271/31)
   Γλώσσα διαδικασίας: η σουηδική
   Με απόφαση της 22ας Αυγούστου 2005, η οποία περιήλθε στη Γραμματεία του Δικαστηρίου στις 6 Σεπτεμβρίου 2005, το Hovrätten för Övre Norrland, στο πλαίσιο της διαφοράς μεταξύ Fredrik Granberg και Åklagare, η οποία εκκρεμεί ενώπιόν του, υπέβαλε στο Δικαστήριο των Ευρωπαϊκών Κοινοτήτων τα ακόλουθα ερωτήματα:
   
               1.
            
            
               Παρέχει το άρθρο 9, παράγραφος 3, της οδηγίας 92/12/ΕΟΚ (στο εξής: οδηγία) τη δυνατότητα στα κράτη μέλη να εξαιρούν γενικώς το πετρέλαιο θέρμανσης από το πεδίο εφαρμογής του άρθρου 8 της οδηγίας, έτσι ώστε ένα κράτος μέλος να μπορεί να προβλέπει ότι ένας ιδιώτης ο οποίος αυτοπροσώπως και για δική του χρήση απέκτησε πετρέλαιο θέρμανσης σε ένα άλλο κράτος μέλος, όπου είχε τεθεί σε κατανάλωση, και το μετέφερε μόνος του στο κράτος μέλος προορισμού πρέπει να καταβάλλει ειδικό φόρο καταναλώσεως εκεί, ανεξάρτητα από τον τρόπο μεταφοράς του πετρελαίου θέρμανσης;
            
         
               2.
            
            
               Αν η απάντηση στο ερώτημα 1 είναι καταφατική, είναι το άρθρο 9, παράγραφος 3, της οδηγίας συμβατό με τις θεμελιώδεις αρχές της Συνθήκης περί ελεύθερης κυκλοφορίας των εμπορευμάτων και προς την αρχή της αναλογικότητας, λαμβανομένου υπόψη ότι το άρθρο 9, παράγραφος 3, της οδηγίας αποσκοπεί στο να αποτρέψει τους ιδιώτες από τη μεταφορά ορυκτελαίων προβλέποντας μια παρέκκλιση από την αρχή ότι όταν τα προϊόντα αποκτώνται από ιδιώτη για δική του χρήση και μεταφέρονται από τον ίδιο ο ειδικός φόρος κατανάλωσης πρέπει να καταβάλλεται στο κράτος μέλος όπου τα προϊόντα αποκτώνται, και είναι ο σκοπός αυτός συμβατός με τη νομική βάση που επέλεξε το Συμβούλιο για την οδηγία, ή είναι παράνομο το άρθρο 9, της οδηγίας;
            
         
               3.
            
            
               Αν η απάντηση στο ερώτημα 1 είναι αρνητική, συνιστά η εκ μέρους ιδιώτη μεταφορά 3 000 λίτρων πετρελαίου θέρμανσης, με τη βοήθεια τριών δοχείων IBC, τα οποία καθεαυτά μπορούν να εγκριθούν για επαγγελματικές μεταφορές επικίνδυνων προϊόντων, μεταξύ άλλων υγρών, στον χώρο φορτώσεως κλειστού φορτηγού, μεταφορά πραγματοποιούμενη με ανορθόδοξο τρόπο κατά την έννοια του άρθρου 9, της οδηγίας;
            
         
               4.
            
            
               Είναι συμβατό προς το άρθρο 7, παράγραφος 4, της οδηγίας το να προβλέπει η νομοθεσία ενός κράτους μέλους την υποχρέωση ενός ιδιώτη, ο οποίος αυτοπροσώπως και για δική του χρήση απέκτησε, σε άλλο κράτος μέλος από αυτό που είχε τεθεί σε κατανάλωση, πετρέλαιο θέρμανσης και το μετέφερε μόνος του στο κράτος μέλος προορισμού με ανορθόδοξο τρόπο μεταφοράς κατά την έννοια του άρθρου 9, παράγραφος 3, της οδηγίας, να παρέχει ασφάλεια για την καταβολή του ειδικού φόρου καταναλώσεως καθώς και να φέρει μαζί του κατά τη μεταφορά απλοποιημένο συνοδευτικό έγγραφο και πιστοποιητικό περί της συστάσεως ασφαλείας για τον ειδικό φόρο καταναλώσεως;